Paul Tanui

**Paul Kipng'etich Tanui** (født 1990) er en kenyansk friidrettsutøver som konkurrerer innen friidrett og terrengløp. Han ble verdensmester i terrengløp (lag) i 2009. 2010 og 2011, og har også VM-bronse 10.000 meter fra VM i friidrett 2013 og 2015. 

## Idrettskarriere
Tanui begynte å konkurrere innen terrengløp i større, nasjonale stevner i 2007-08-sesongen, og i to av løpene i KCB/Athletics Kenya Cross Country meetings kom han blant de åtte beste i juniorklassen. Han kom på 6.-plass ved det kenyanske juniormesterskapet i terrengløp i 2008. Han konkurrerte også i friidrett på bane, og løp 5000 meter på 14:19,76 i provinsmesterskapet i juni, der han kom på annenplass bak Evans Mayoyo. 

Han forbedret resultatene sine i 2009-sesongen, og kom på fjerdeplass i juniorklassen i det kenyanske mesterskapet i terrengløp. Han vant deretter Nyanza South Provincial Championships, og kom på annenplass i juniorklassen ved det kenyanske mesterskapet i terrengløp i 2009. Dermed ble han kvalifisert til VM i terrengløp 2009. I VM kom han på fjerdeplass, til tross for samme tid som bronsevinner Moses Kibet. Det kenyanske juniorlaget vant lagkonkurransen i dette verdensmesterskapet. 

I midten av 2009 flyttet han til Fukuoka i Japan, for å bli en bedre utøver, og i 2010 forbedret han sine resultater. Han løp for Kyudenko Corporation i 100 km-stafetten New Year Ekiden i Japan, der han fikk raskeste tid på sin etappe, som var 8,3 km. I det kenyanske mesterskapet i terrengløp i 2010 deltok han for første gang i seniorklassen, og han vant klassen over 30 sekunder foran Lucas Rotich som kom på annenplass. 

De tidligere verdensmestrene Kenenisa Bekele og Zersenay Tadese stilte ikke til start ved VM i terrengløp 2010, og 19 år gamle Tanui var derfor en av kandidatene til å vinne dette mesterskapet i Bydgoszcz. Han endte imidlertid på 8.-plass individuelt, men vant gull i lagkonkurransen i sitt første VM som senior. 

Ved det kenyanske nasjonale mesterskapet og VM-uttak til VM i terrengløp 2011 kom han på syvendeplass, og ble dermed ikke med i VM. Geoffrey Mutai ble kenyansk mester dette året. Imidlertid ønsket Leonard Patrick Komon heller å løpe World Best 10K i San Juan, så Tanui fikk Komons plass i VM. I VM ble han Kenyas beste utøver, og kom på 2.-plass individuelt, to sekunder bak Imane Merga, og han vant også laggull med det kenyanske laget. Han avsluttet sesongen med tredjeplass i terrengløpet Trofeo Alasport i Italia i mars. 

Utover i 2011 deltok han i flere friidrettsstevner på bane. Han løp 10.000 meter i Prefontaine Classic, der han løp på 26:50,63 og kom på fjerdeplass, og annenplass med tiden 13:04,65 på 5000 meter ved Míting Internacional d'Atletisme Ciutat de Barcelona. Han satte personlig rekord på 3000 meter i Arzana, med 7:50,88. I august deltok han på 10.000 meter i VM i friidrett 2011, men løp over minuttet saktere enn sin egen årsbestenotering, og endte på niendeplass. 

I begynnelsen av 2012 vant han Cross Internacional Juan Muguerza (Elgoibar Cross Country) i Spania. Han kom på ellevteplass i Prefontaine Classic, med tiden 27:27,56.

Han deltok igjen i VM i friidrett 2013, og kom på tredjeplass på 10.000 meter med tiden 27:22,61, bak Mo Farah og Ibrahim Jeilan. 

I 2015 fikk han en ny VM-bronse, da han kom på tredjeplass i VM i friidrett 2015.

Han tok sølv under Sommer-OL 2016.

## Referanser


## Eksterne lenker
* 
*  Profil hos AllAthletics